《和章学士祈晴昭亭山》
宋代·杨杰

洪范八政一曰食，民非稼穑胡为生。江南风俗重圩垾，岁遇丰稔仓箱盈。

嘉祐六年宛陵郡，积月霖雨妨秋成。昔之郁郁若云秀，今也泛泛犹青萍。

岂惟百姓失所望，将恐祭祀无粢盛。集仙到郡为悯恻，斋心命驾祈昭亭。

昭亭山下欲回辙，太阳赫赫辉双旌。老农乘时得刈穫，清风和气讴歌声。

我知夫子祷已久，由有盛德通神明。愿公移此福天下，阴阳调燮归和羹。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。